5.4.2023
ET
Euroopa Liidu Teataja
C 125/471 Neljapäev, 15. september 2022
AV.
arvestades, et UNESCO rahvusvaheline mälestiste ja paikade nõukogu jõudis 2021. aasta mais koostatud maailmapärandi piiriülese vara „Fertö/Neusiedlersee Cultural Landscape“ Ungari komponendi kaitseseisundi aruande tehnilises ülevaates järeldusele, et Sopron Fertö järve kuurordiprojekt kahjustaks oma esitatud suuruse ja vormi tõttu piiriülese maailmapärandi vara autentsust ja terviklikkust;
AW.
arvestades, et Transparency Internationali 2021. aasta korruptsiooni tajumise indeksiga hõlmatud 180 riigi ja territooriumi seas on Ungari 73. kohal (eelmise aastaga võrreldes ühe koha võrra madalamal) ning tema koht järjestuses on alates 2012. aastast pidevalt langenud;
Eraelu puutumatus ja isikuandmete kaitse
AX. arvestades, et lähetusaruandes kodanikuvabaduste, justiits- ja siseasjade komisjoni ajutise delegatsiooni visiidi kohta Ungarisse 29. septembrist 1. oktoobrini 2021 väljendati muret selle pärast, et kehtivates õigusaktides puuduvad kaitsemeetmed seoses jälgimisega, tegelik kontroll ja tasakaal ning õiguskaitsevahendid; arvestades, et samuti väljendati muret NSO Groupi nuhkvara Pegasus väidetava kasutamise ning aktivistide, ajakirjanike, juristide ja poliitikute suurema jälgimise pärast riigi poolt;
AY.
arvestades, et 2021. aasta juulis avaldas uurimisportaal Direkt36 lekkinud andmebaasist saadud teabe põhjal, et ajavahemikul 2018–2021 rünnati Pegasuse nuhkvaraga ligikaudu 300 Ungari kodanikku, sealhulgas sõltumatuid ajakirjanikke, meediaomanikke, juriste, poliitikuid, valitsuse suhtes kriitilisi ettevõtjaid ja endiseid riigiametnikke; arvestades, et 15. veebruaril 2022. aastal avaldatud Euroopa Andmekaitseinspektori eelmärkustes kaasaegse nuhkvara kohta jõuti järeldusele, et sellise kõrgtasemel nuhkvara nagu Pegasus laialdane kasutamine võib põhjustada enneolematuid riske ja kahju mitte ainult põhiõigustele ja -vabadustele, vaid ka demokraatiale ja õigusriigile, visandati mitmesugused meetmed, mis tagaksid nuhkvara ebaseadusliku kasutuse ärahoidmise ning märgiti, et Pegasuse suutlikkusega nuhkvara arendamise ja kasutuselevõtu keelustamine ELis oleks kõige mõjusam võimalus põhiõigusi ja -vabadusi kaitsta; arvestades, et Ungari valitsusmeelne meedia ei ole Pegasuse kohta peaaegu kunagi midagi avaldanud;
AZ.
arvestades, et oma 9. märtsi 2022. aasta otsuses, mis käsitleb Euroopa Inimõiguste Kohtu otsuse Szabó ja Vissy vs.
Ungari täitmise üle tehtavat tõhustatud järelevalvet, tuletas Euroopa Nõukogu ministrite komitee meelde, et kõnealune kohtuasi puudutas kaebajate era- ja perekonnaelu austamise ning kirjavahetuse õiguse rikkumist Ungari õigusaktide tõttu, mis käsitlevad riigi julgeolekuga seotud salajase jälgimise meetmeid, millel puudusid piisavalt täpsed, mõjusad ja terviklikud kaitsemeetmed seoses kõnealuste meetmete tellimise, täideviimise ja võimaliku heastamisega; arvestades, et ministrite komitee rõhutas lisaks, et salajast jälgimist tuleks käsitada äärmiselt sekkuva toiminguna, mis võib riivata õigust väljendusvabadusele ja eraelu puutumatusele ning ohustab demokraatliku ühiskonna alustalasid, tuletades samas meelde, et vastusena Euroopa Inimõiguste Kohtu otsusele teatasid ametivõimud 2017. aastal, et on vaja seadusandlikku reformi; arvestades, et ministrite komitee märkis tõsise murega, et seadusandlik protsess on alles esialgses etapis ja ametivõimud ei ole esitanud muid asjakohaseid arengusuundumusi, ning kutsus seetõttu ametivõime tungivalt üles võtma kiiresti vajalikke meetmeid, et viia siseriiklikud õigusaktid täielikult kooskõlla Euroopa inimõiguste ja põhivabaduste kaitse konventsiooni nõuetega, kehtestada õigusloomeprotsessi ajakava ja esitada komiteele seadusandliku ettepaneku eelnõu;
Väljendusvabadus, sealhulgas meedia pluralism
BA. arvestades, et 13. juulil 2022 märkis komisjon õigusriigi olukorda käsitleva 2022. aasta aruande Ungarit käsitlevas peatükis, et meediaameti funktsionaalset sõltumatust ja selle tegevuse tulemuslikkust tuleb tugevdada ning et märkimisväärse hulga riikliku reklaami jätkuv suunamine valitsusmeelsesse meediasse loob meediamaastikul ebavõrdsed tingimused; arvestades, et avalik-õiguslik meedia tegutseb keerulises institutsioonilises süsteemis, tundes muret oma toimetusliku ja rahalise sõltumatuse pärast, ning meediatöötajad seisavad oma tegevuses jätkuvalt silmitsi probleemidega, nagu uurivate ajakirjanike jälgimine; arvestades, et juurdepääs avalikule teabele on ohuolukorras jätkuvalt takistatud;